**ΑΝΑΓΚΕΣ ΚΑΙ ΚΙΝΗΤΡΑ- ΕΡΩΤΗΣΕΙΣ-ΑΠΑΝΤΗΣΕΙΣ**

Θέμα #18901- **Θέμα 2ο**

2.1 Είναι γνωστό ότι κίνητρο είναι ο δυναμικός παράγοντας ο οποίος διεγείρει, καθορίζει

και κατευθύνει τη συμπεριφορά του ατόμου προς ένα σκοπό. Τα κίνητρα εξαρτώνται τόσο

από εσωτερικούς, όσο και από εξωτερικούς παράγοντες.

α) Αναφέρατε ονομαστικά τέσσερις (04) εσωτερικούς παράγοντες για μία ενέργεια, που

πηγάζει αποκλειστικά από εμάς. (μονάδες 5)

β) Αναφέρατε ονομαστικά τρεις (03) εξωτερικούς παράγοντες για μία ενέργεια, που

βρίσκονται έξω από μία δραστηριότητα και κατευθύνουν τη συμπεριφορά του ατόμου

σχετικά με μία δραστηριότητα. (μονάδες 5) Μονάδες 10

2.2 Για να επιτύχουμε ένα στόχο που έχουμε θέσει, συχνά αποθαρρυνόμαστε από άτομα

του περιβάλλοντός μας. Με βάση την αρχή αυτή αναπτύξτε τα ακόλουθα:

α) Δώστε τον ορισμό του αντικινήτρου. (μονάδες 5)

β) Αναπτύξτε ένα παράδειγμα για έναν μαθητή, στον οποίο οι εξωτερικοί παράγοντες θα

λειτουργήσουν ως αντικίνητρο για την πρόοδο στα μαθήματά του, αναφέροντας τα

αποτελέσματα του αντικινήτρου. (μονάδες 10) Μονάδες 15

**ΕΝΔΕΙΚΤΙΚΗ ΑΠΑΝΤΗΣΗ**

2.1 α) Η Προσωπικότητα. Ο σκοπός. Τα πιστεύω και οι αξίες. Οι ανάγκες.

β) Το κοινωνικό περιβάλλον. Η ανταμοιβή – το αποτέλεσμα. Ο χρόνος.

2.2 α) Το αντικίνητρο είναι ένας παράγοντας ο οποίος δεν δρα ενισχυτικά αλλά

αποτρεπτικά, αποδυναμώνοντας οποιαδήποτε δραστηριότητα του ατόμου για την επίτευξη

ενός σκοπού.

β) Ο μαθητής, ο οποίος δεν περιμένει καμία εξωτερική ανταμοιβή από την πρόοδό του στα

μαθήματα, μπορεί να μείνει αδιάφορος απέναντι σ΄ αυτά, να μην προσπαθήσει κι έτσι να

μην αποδώσει ανάλογα με τις ικανότητές του.

**3.2 Θεωρία του Maslow**

#### Θέμα #18893-Θέμα 2ο

2.1 Ο Maslow ασχολήθηκε με τη θεωρία των αναγκών και των κινήτρων. Με βάση αυτή τη

θεωρία αναπτύξτε τα ακόλουθα:

α) Αναφέρατε το περιεχόμενο των πέντε (05) κατηγοριών στην ταξινόμηση των

ανθρωπίνων αναγκών του Maslow. (μονάδες 10)

β) Αιτιολογήστε την άποψη του Maslow ότι «η ανθρώπινη συμπεριφορά είναι συνάρτηση

των ιεραρχημένων αναγκών». (μονάδες 9)

γ) Σύμφωνα με τον Maslow ορισμένες δυσκολίες της ζωής μπορεί να οδηγήσουν ένα άτομο

στην αναζήτηση της ικανοποίησης μονάχα των βασικών αναγκών (οργανικών και

ασφάλειας). Αναφέρατε επιγραμματικά τρεις (03) σχετικές δυσκολίες. (μονάδες 6) Μον25

**ΕΝΔΕΙΚΤΙΚΗ ΑΠΑΝΤΗΣΗ**

2.1 α) Στη βάση της πυραμίδας στην ταξινόμηση των ανθρωπίνων αναγκών του Maslow

βρίσκονται οι φυσιολογικές ή οργανικές ανάγκες, οι οποίες είναι απαραίτητες για την

επιβίωση του ατόμου. Αμέσως επόμενες ανάγκες και αφού έχουν ικανοποιηθεί οι

φυσιολογικές οργανικές ανάγκες, βρίσκονται οι ανάγκες που ικανοποιούν την ασφάλεια και

την ακεραιότητα του ατόμου. Στο επόμενο επίπεδο υπάρχει η ανάγκη να ανήκουμε κάπου,

δηλαδή η ανάγκη κοινωνικής συμμετοχής. Ακολουθεί η ανάγκη εκτίμησης ή υπόληψης και

στο ανώτερο επίπεδο βρίσκεται η ανάγκη της αυτοπραγμάτωσης, δηλαδή η ανάγκη να

αξιοποιήσουμε τις πραγματικές μας δυνατότητες.

β) Σύμφωνα με την άποψη του Maslow, όσο οι ανάγκες της βάσης της πυραμίδας των

αναγκών (φυσιολογικές και ασφάλειας) παραμένουν ανικανοποίητες, οι υπόλοιπες δεν

εμφανίζονται. Με άλλα λόγια, το άτομο πρέπει να ικανοποιήσει την ανάγκη που βρίσκεται

χαμηλότερα στην κλίμακα της πυραμίδας, για να πάει στην αμέσως επόμενη.

γ) Στις δυσκολίες της ζωής που μπορεί να οδηγήσουν ένα άτομο στην αναζήτηση της

ικανοποίησης μονάχα των βασικών αναγκών (οργανικών και ασφάλειας) ανήκει η ανεργία,

η μονότονη εργασία, η έλλειψη συντροφικότητας, η μιζέρια και η ανασφάλεια (ζητούνται 3

από αυτά).

#### Θέμα #18890- Θέμα 2ο

2.1 Ο Maslow ασχολήθηκε με τη θεωρία των αναγκών και των κινήτρων. Με βάση αυτή τη

θεωρία αναπτύξτε τα ακόλουθα:

α) Αναφέρατε επιγραμματικά πέντε (05) φυσιολογικές ή οργανικές ανάγκες που βρίσκονται

στη βάση της πυραμίδας του Maslow. (μονάδες 10)

β) Αναφέρατε επιγραμματικά τέσσερα (04) παραδείγματα σχετικά με τις ανάγκες εκτίμησης

ή υπόληψης της πυραμίδας του Maslow. (μονάδες 9)

γ) Αναφέρατε τρία (03) χαρακτηριστικά του ατόμου που βρίσκεται σε κατάσταση πλήρους

αυτοπραγμάτωσης (κορυφή της πυραμίδας). (μονάδες 6) Μονάδες 25

**ΕΝΔΕΙΚΤΙΚΗ ΑΠΑΝΤΗΣΗ**

2.1 α) Στις φυσιολογικές ή οργανικές ανάγκες, που βρίσκονται στη βάση της πυραμίδας του

Maslow ανήκουν η ανάγκη για τροφή, νερό, ρουχισμό, ύπνο, θέρμανση, ξεκούραση.

β) Στα παραδείγματα, σχετικά με τις ανάγκες εκτίμησης ή υπόληψης της πυραμίδας του

Maslow, ανήκουν η ανάγκη να μας αγαπούν οι άλλοι, να μας σέβονται, η ανάγκη να

ανέβουμε κοινωνικά, η ανάγκη να έχουμε κύρος με βάση τις επιδόσεις μας, η επιθυμία να

μας προσέχουν και να μας αναγνωρίζουν οι άλλοι, η ανάγκη να μας αποδέχονται και να

έχουμε τον αυτοσεβασμό και την αυτοεκτίμηση (ζητούνται τέσσερα από αυτά).

γ) Τα βασικά χαρακτηριστικά μπορεί να είναι τα ακόλουθα (ζητούνται τρία από αυτά): •

Αποτελεσματική αντίληψη, καλή και γρήγορη κρίση για τους άλλους. • Έλλειψη υποκρισίας,

αποδοχή του εαυτού του, των άλλων και του κοινωνικού περιβάλλοντός του, όπως

πραγματικά είναι και όχι όπως θα επιθυμούσε να είναι. • Μεγάλος βαθμός

αυθορμητισμού, πρωτοτυπία. • Επικέντρωση στα κοινωνικά δρώμενα και όχι στον εαυτό

του. • Απουσία εξάρτησης από τους άλλους, ανάγκη απομόνωσης, ικανότητα

αυτοσυγκέντρωσης. • Ύπαρξη αυτονομίας και εσωτερικής γαλήνης. • Νέα θεώρηση για

τους ανθρώπους και τον κόσμο. Καθετί που γίνεται είναι μοναδικό και το άτομο αποκτά

νέες διαθέσεις. • Αναζήτηση εσωτερικών εμπειριών. • Ύπαρξη ειλικρινούς ενδιαφέροντος

για τους άλλους. • Ύπαρξη ουσιαστικών σχέσεων με ένα επιλεγμένο κύκλο φίλων. • Ύπαρξη

δημοκρατικών αξιών, ευκολία ανάπτυξης σχέσεων με πλούσιους και φτωχούς. Κοινωνική

τάξη, φυλή, κοινωνική θέση, φύλο, δεν παίζουν ρόλο. • Κατανόηση της διαφοράς ανάμεσα

στα μέσα, για να φτάσει σε ένα σκοπό και την επίτευξη των ορθών στόχων. • Ανάπτυξη

φιλοσοφικής και εκκεντρικής αίσθησης του χιούμορ. Το άτομο δεν γελάει με την

κυνικότητα αλλά με πράγματα που συμβαίνουν αυθόρμητα καθημερινά. • Νέοι τρόποι

κατασκευής και αντίληψης πραγμάτων. • Ανοιχτό πνεύμα σε νέες εμπειρίες, αντίσταση

στον κομφορμισμό.

**3.1 Ανάγκες και κίνητρα**

#### Θέμα #19901- Θέμα 2ο

2.1 Είναι γνωστό, ότι αυτό που κινητοποιεί την ανθρώπινη συμπεριφορά και ωθεί τον

άνθρωπο να πράξει είναι οι ανάγκες και τα κίνητρα του ατόμου:

α) Δώστε τον ορισμό της ανάγκης. (μονάδες 6) β) Δώστε τον ορισμό του κινήτρου. (μονάδες

5) Μονάδες 11

2.2 Τα κίνητρα κάθε ατόμου, διαμορφώνονται και εξαρτώνται τόσο από εξωτερικούς όσο

και από εσωτερικούς παράγοντες.

α) Δώστε τον ορισμό των εξωτερικών παραγόντων. (μονάδες 7)

β) Δώστε τον ορισμό των εσωτερικών παραγόντων. (μονάδες 7) Μονάδες 14

**ΕΝΔΕΙΚΤΙΚΗ ΑΠΑΝΤΗΣΗ**

2.1 α) Ανάγκη είναι μια κατάσταση ανισορροπίας στον οργανισμό, η οποία όταν

δημιουργηθεί μπαίνει σε ενέργεια μια έντονη επιθυμία που λέγεται παρόρμηση ή κίνητρο.

β) Κίνητρο είναι ο δυναμικός παράγοντας ο οποίος διεγείρει, καθορίζει και κατευθύνει τη

συμπεριφορά του ατόμου προς ένα σκοπό.

2.2 α) Οι εσωτερικοί παράγοντες είναι ατομικές παρορμήσεις, οι οποίες προσδιορίζουν τη

συμπεριφορά του ατόμου και το ωθούν προς μια δραστηριότητα, η οποία προκαλεί

ευχαρίστηση και ικανοποίηση.

β) Οι εξωτερικοί παράγοντες είναι αυτοί που βρίσκονται έξω από μια δραστηριότητα και

κατευθύνουν τη συμπεριφορά του ατόμου σχετικά με αυτήν την δραστηριότητα.

#### Θέμα #19778- Θέμα 4ο

Ένας μαθητής επιθυμεί να περάσει στην ιατρική, στην πανεπιστημιακή σχολή της πόλης του

και για το αυτό διαβάζει καθημερινά τουλάχιστον έξι ώρες την ημέρα, τις δύο τελευταίες

χρονιές του λυκείου.

α) Αναφέρατε τουλάχιστον πέντε (05) λόγους που κατευθύνουν τον μαθητή στο πολύωρο

διάβασμά του, ώστε να επιτύχει στην πανεπιστημιακή σχολή που επιθυμεί. (μονάδες 13)

β) Αιτιολογήστε με βάση την προσωπικότητα, τα πιστεύω και τις αξίες του συγκεκριμένου

μαθητή τις προσπάθειες που καταβάλει για την επιτυχία του στη συγκεκριμένη σχολή.

(μονάδες 12) Μονάδες 25

**ΕΝΔΕΙΚΤΙΚΗ ΑΠΑΝΤΗΣΗ**

α) 1) Η εκτίμηση που θα του δείξουν οι γονείς του, οι φίλοι του, οι συμμαθητές του.

2) Η ευχαρίστηση και η ικανοποίηση που θα νοιώσει ο ίδιος ο μαθητής διότι του αρέσει η

ιατρική επιστήμη.

3) Η αυτοεκτίμηση και αυτοπεποίθηση που θα αποκτήσει.

4) Το συναίσθημα που θα νοιώσει ότι κάνει μία νέα αρχή στη ζωή του.

5) Το αίσθημα δικαίωσης ότι οι κόποι του αμείφτηκαν.

β) Το κίνητρο που ωθεί τον συγκεκριμένο μαθητή σε ενέργειες δεν είναι ανεξάρτητο από

την προσωπικότητά του, από την άποψη ότι τα ιδιαίτερα χαρακτηριστικά του

ενδυναμώνουν ή αποδυναμώνουν τα κίνητρά του. Διαφορετικοί άνθρωποι έχουν

διαφορετικά κίνητρα και διαφορετική συμπεριφορά. Ο τρόπος με τον οποίο

αντιλαμβανόμαστε τον εξωτερικό μας κόσμο και οι αξίες σύμφωνα με τις οποίες θέλουμε

να διανύσουμε τη ζωή μας επηρεάζουν τα κίνητρα και τη συμπεριφορά μας.

#### Θέμα #19259- Θέμα 4ο

4.1 α) Ένας οδηγός, που χρησιμοποιεί το ιδιωτικό του αυτοκίνητο για να πάει στη δουλειά

του, μόλις καθίσει στη θέση του οδηγού φοράει αμέσως τη ζώνη ασφαλείας και ξεκινάει

την οδήγηση. Αναπτύξτε δύο (02) κίνητρα που κατευθύνουν τον οδηγό αυτό στο να

φορέσει τη ζώνη ασφαλείας του αυτοκινήτου του. (μονάδες 12)

β) Μία εργαζόμενη γυναίκα που ανήκει στη μαύρη φυλή, πιστεύει ότι προσφέρει ισότιμη

εργασία με τους άλλους άνδρες εργαζομένους που είναι λευκοί, όμως διαπιστώνει ότι δεν

έχει την ίδια ανταμοιβή με τους συναδέλφους της. Αναπτύξτε τους εξωτερικούς παράγοντες

που πιστεύει ότι εφαρμόζονται στο άτομό της και το πιθανόν αποτέλεσμα που θα έχουν

στην απόδοσή της στην εργασία της. (μονάδες 13) Μονάδες 25

**ΕΝΔΕΙΚΤΙΚΗ ΑΠΑΝΤΗΣΗ**

4.1 α) Γνωρίζουμε ότι τα κίνητρα δεν είναι ανεξάρτητα από την προσωπικότητα ενός

ατόμου και τα ιδιαίτερα χαρακτηριστικά του ατόμου θα ενδυναμώνουν ή θα

αποδυναμώνουν τα κίνητρά του, δείχνοντας την ανάλογη συμπεριφορά. Ο οδηγός φοράει

τη ζώνη ασφαλείας στο αυτοκίνητό του πιθανόν για να μην πληρώσει πρόστιμο ή για να

προστατεύσει τη ζωή του σε περίπτωση ατυχήματος.

β) Η εργαζόμενη γυναίκα που ανήκει στη μαύρη φυλή, αρχικά αξιολογεί την συνεισφορά

της στην εργασία της και συγκρίνοντάς την με τη συνεισφορά των άλλων εργαζομένων που

είναι λευκοί άνδρες, έχει το συναίσθημα ότι την μεταχειρίζονται άδικα και την διακρίνουν

σε σχέση με τους άνδρες εργαζομένους που ανήκουν στην λευκή φυλή (καυκάσια), για

φυλετικούς λόγους (αφενός επειδή είναι γυναίκα και αφετέρου επειδή ανήκει στη μαύρη

φυλή). Υπάρχει πιθανότητα αυτή η διάκριση να λειτουργήσει ανασταλτικά, μειώνοντας τα

κίνητρά της για βελτίωση στην εργασία της. Μπορεί επίσης να παύσει να έχει οποιοδήποτε

κίνητρο αφού η δικαίωση των προσπαθειών της χάνεται.

#### Θέμα #19260- Θέμα 4ο

4.1 α) Σε μία ομάδα ατόμων γίνεται συζήτηση για την επίλυση ενός προβλήματος που

εμφανίσθηκε στον εργασιακό τους χώρο. Κάποια στιγμή η συζήτηση οδηγεί σε έντονη

διαφωνία και αντιπαράθεση επιχειρημάτων μεταξύ δύο εργαζομένων. Ο ένας εργαζόμενος

(Χ) αρχίζει να χρησιμοποιεί λεκτική βία για να επιβάλει τις απόψεις του ενώ ο δεύτερος (Ψ)

συνεχίζει να προσπαθεί με επιχειρήματα και με το διάλογο για να βρεθεί μία ικανοποιητική

λύση στο εργασιακό τους πρόβλημα. Αναπτύξτε τους εσωτερικούς παράγοντες που

χρησιμοποιούν οι δύο εργαζόμενοι (Χ και Ψ) για να επιβάλουν τις απόψεις τους. (μον12)

β) Ένας εργαζόμενος καταθέτει Βιογραφικό Σημείωμα σε δύο διαφορετικές εταιρίες. Η

εταιρία Α αποδέχεται την πρόσληψή του και του δίνει εκτός από έναν καλό μισθό και

κάποιο επιπλέον bonus. Η εταιρία Β του δίνει μόνο τον μισθό του, που είναι περίπου στο

ίδιο ύψος απολαβών με της εταιρίας Α και με το ίδιο αντικείμενο εργασίας. Ποια πιστεύετε

ότι θα είναι η επιλογή του εργαζομένου; Αιτιολογήστε με τη θεωρία των κινήτρων.

(μονάδες 13)

**ΕΝΔΕΙΚΤΙΚΗ ΑΠΑΝΤΗΣΗ**

4.1 α) Οι δύο εργαζόμενοι (Χ) και (Ψ) επηρεάζονται από τα πιστεύω και τις αξίες τους που

λειτουργούν ως εσωτερικοί παράγοντες για τα κίνητρα που χρησιμοποιούν. Ο εργαζόμενος

(Χ), που χρησιμοποιεί λεκτική βία για να επιβάλει τις απόψεις του, έχει διαφορετικές αξίες

και πιστεύω από τον εργαζόμενο (Ψ), που συνεχίζει να προσπαθεί με επιχειρήματα και με

το διάλογο για να βρεθεί μία ικανοποιητική λύση στο εργασιακό τους πρόβλημα.

β) Γνωρίζουμε ότι η αξία ενός κινήτρου καθορίζεται από το αποτέλεσμά του. Σε ένα

εργασιακό χώρο η ικανότητα ενός εργαζομένου αποτελεί μία αναγκαία, όχι όμως και ικανή

προϋπόθεση για να είναι αποδοτικός, αφού η απόδοσή του εξαρτάται σε πολύ μεγάλο

βαθμό από το κίνητρο που του προσφέρει η πραγματοποίηση της εργασίας, που του έχει

ανατεθεί. Ο εργαζόμενος είναι πιθανότερο ότι θα επιλέξει την εταιρία Α, αφού του δίνει

εκτός από τον ίδιο καλό μισθό με την εταιρία Β και επιπλέον κάποιο bonus.

#### Θέμα #19258- Θέμα 4ο

4.1 Ένα άτομο «Α» που αγαπάει τη μουσική και ιδιαίτερα το πιάνο, μεγάλωσε σε ένα

οικογενειακό περιβάλλον, που όλα τα μέλη του (γονείς και μεγαλύτερα αδέλφια) γνωρίζουν

να παίζουν ένα μουσικό όργανο. Πώς πιστεύετε ότι θα επηρεάσουν τα μέλη της οικογένειας

το άτομο «Α» σε σπουδές σχετικά με την εκμάθηση πιάνου; Αιτιολογήστε την απάντησή

σας με τη θεωρία των κινήτρων.

**ΕΝΔΕΙΚΤΙΚΗ ΑΠΑΝΤΗΣΗ**

4.1 Το άτομο «Α» που αγαπάει τη μουσική, θα επηρεασθεί από το κοινωνικό περιβάλλον

της οικογένειάς του, τα μέλη της οποίας αγαπούν επίσης τη μουσική και ήδη έχουν μουσική

παιδεία σε κάποιο μουσικό όργανο. Δηλαδή η οικογένεια θα αποτελέσει τον εξωτερικό

παράγοντα, που θα κατευθύνει τη συμπεριφορά του «Α» σχετικά με την εκμάθηση πιάνου,

προσφέροντας εξωτερική ενίσχυση και παρώθηση, ώστε δυναμικά να ενισχύονται οι

προσπάθειές του και το πέρασμα από την πρόθεση στη δράση για την πραγματοποίηση της

εκμάθησης του πιάνου.

#### Θέμα #19257- Θέμα 4ο

4.1 Σε μία μεγαλούπολη δύο άνθρωποι, ο «Χ» και ο «Ψ», ξεκινούν το πρωί στις 07:00, για

τις δραστηριότητές τους. Ο «Χ» έχει πανεπιστημιακό τίτλο σπουδών, καθώς και

μεταπτυχιακό δίπλωμα και θέλει να προλάβει να παρακολουθήσει ένα σημαντικό

σεμινάριο σχετικό με την επιστήμη του, από την έναρξή του. Ο «Ψ» έμεινε πρόσφατα

άνεργος και έχει σπαταλήσει όλες του τις οικονομίες. Με βάση αυτά τα χαρακτηριστικά

απαντήστε στα ακόλουθα:

α) Σε ποια κατηγορία ανήκουν οι ατομικές παρορμήσεις των δύο αυτών ανθρώπων;

(μονάδες 12)

β) Ποιος ειδικός παράγοντας ωθεί τον «Χ» και ποιος τον «Ψ»; Αιτιολογήστε σύμφωνα με τη

θεωρία των κινήτρων, καθώς και σύμφωνα με την πυραμίδα αναγκών του Maslow.

(μονάδες 13)

**ΕΝΔΕΙΚΤΙΚΗ ΑΠΑΝΤΗΣΗ**

4.1 α) Γνωρίζουμε ότι το κίνητρο είναι ο δυναμικός παράγοντας, ο οποίος διεγείρει,

καθορίζει και κατευθύνει τη συμπεριφορά του ατόμου προς ένα σκοπό. Τα κίνητρα των δύο

αυτών ανθρώπων, δηλαδή του «Χ» και του «Ψ», εξαρτώνται από εσωτερικούς παράγοντες,

δηλαδή ατομικές παρορμήσεις, οι οποίες προσδιορίζουν τη συμπεριφορά τους προς ένα

σκοπό, ώστε να κάνουν μία δραστηριότητα, η οποία θα τους προκαλέσει ευχαρίστηση και

ικανοποίηση.

β) Ο «Χ» ωθείται από την προσωπικότητά του και από τις ανάγκες του, από την άποψη ότι

τα ιδιαίτερα χαρακτηριστικά του ενδυναμώνουν το κίνητρό του και τις προσπάθειές του για

να επιτύχει τους στόχους του ως επιστήμονας. Ο «Ψ» ωθείται από τις ανάγκες του και

μάλιστα από τις φυσιολογικές ή οργανικές ανάγκες, οι οποίες είναι απαραίτητες για την

επιβίωσή του σύμφωνα με την πυραμίδα αναγκών του Maslow.

**3.2 Θεωρία του Maslow**

#### Θέμα #19264- Θέμα 4ο

4.1 Γνωρίζουμε ότι το κίνητρο είναι ο δυναμικός παράγοντας, ο οποίος διεγείρει, καθορίζει

και κατευθύνει τη συμπεριφορά του ατόμου προς ένα σκοπό. Στους εξωτερικούς

παράγοντες που βρίσκονται έξω από μία δραστηριότητα και κατευθύνουν τη συμπεριφορά

του ατόμου σχετικά με τις δραστηριότητές του, συγκαταλέγεται και ο παράγοντας

«χρόνος», αφού τα κίνητρα μεταβάλλονται με την ηλικία. Με βάση το χαρακτηριστικό του

«χρόνου» και σύμφωνα με τη θεωρία των κινήτρων, καθώς και με την πυραμίδα αναγκών

του Maslow, απαντήστε με ένα παράδειγμα για το πώς θα διαχειρισθεί ένα άτομο τον

ελεύθερο χρόνο του, την περίοδο της εφηβείας του

**ΕΝΔΕΙΚΤΙΚΗ ΑΠΑΝΤΗΣΗ**

4.1 Οι περισσότεροι έφηβοι ζουν με τους γονείς τους, οι οποίοι τους έχουν εξασφαλίσει τις

δύο πρώτες κατηγορίες των αναγκών της πυραμίδας του Maslow, δηλαδή τις φυσιολογικές

ή οργανικές τους ανάγκες, οι οποίες είναι απαραίτητες για την επιβίωσή τους (όπως π.χ.

ανάγκη για τροφή, ρουχισμό, ύπνο, θέρμανση, κ.λπ.), καθώς και τις ανάγκες που αφορούν

την ασφάλεια και την ακεραιότητά τους (όπως π.χ. ασφάλεια προστασίας της υγείας τους,

σιγουριάς, απαλλαγής από φόβο, κ.λπ.). Έτσι στην εφηβική ηλικία το άτομο μπορεί να

επενδύσει τον ελεύθερό του χρόνο σε δραστηριότητες που θα του εξασφαλίσουν το να

ανήκει κάπου, σε μία ομάδα, να έχει φίλους με τους οποίους συχνά θα συναντιέται, να

αποφεύγει τη μοναξιά, να τον αγαπούν οι άλλοι έφηβοι και να τον αποδέχονται μέσα από

τις δραστηριότητές τους, δηλαδή τα κίνητρά του τον ωθούν να αφιερώσει τον χρόνο του για

να ικανοποιήσει τις ανάγκες τουλάχιστον του επομένου επιπέδου της πυραμίδας του

Maslow

#### Θέμα #19263- Θέμα 4ο

4.1 Γνωρίζουμε ότι το κίνητρο είναι ο δυναμικός παράγοντας, ο οποίος διεγείρει, καθορίζει

και κατευθύνει τη συμπεριφορά του ατόμου προς ένα σκοπό. Στους εξωτερικούς

παράγοντες που βρίσκονται έξω από μία δραστηριότητα και κατευθύνουν τη συμπεριφορά

του ατόμου σχετικά με τις δραστηριότητές του, συγκαταλέγεται και ο παράγοντας

«χρόνος», αφού τα κίνητρα μεταβάλλονται με την ηλικία. Με βάση το χαρακτηριστικό του

«χρόνου» και σύμφωνα με τη θεωρία των κινήτρων, καθώς και με την πυραμίδα αναγκών

του Maslow, απαντήστε με ένα παράδειγμα για το πώς θα διαχειρισθεί ένα άτομο τον

ελεύθερο χρόνο του, την περίοδο της επαγγελματικής του εξέλιξης σε μία ατομική του

επιχειρηματική δραστηριότητα.

**ΕΝΔΕΙΚΤΙΚΗ ΑΠΑΝΤΗΣΗ**

4.1 Την περίοδο της επαγγελματικής του εξέλιξης σε μία ατομική του επιχειρηματική

δραστηριότητα, έχοντας αξιοποιήσει τους εσωτερικούς παράγοντες των κινήτρων (όπως

π.χ. στοιχεία της προσωπικότητάς του, επαγγελματικούς στόχους και σκοπούς, πιστεύω και

αξίες, καθώς και ανάγκες), καθώς και τους εξωτερικούς παράγοντες κινήτρων (όπως π.χ.

επιρροή του κοινωνικού περιβάλλοντός του, ανταμοιβή – αποτέλεσμα), θα επενδύσει τον

ελεύθερό του χρόνο σε δραστηριότητες που θα του εξασφαλίσουν να ανέβει κοινωνικά και

επαγγελματικά (όπως π.χ. με συνεχή επιμόρφωση, κοινωνικές επαφές με διαφόρους

φορείς), να έχει κύρος με βάση τις επιδόσεις του σε μία καινοτομία για την οποία

αφιέρωσε τον ελεύθερό του χρόνο, να τον αναγνωρίζουν οι άλλοι και να τον αποδέχονται

σε ανάλογες επιχειρηματικές συναντήσεις.